പങ്കെടുത്തത് മന്ത്രി വി എന് വാസവന് മാത്രം, എംപിമാരോ എംഎല്എമാരോ എത്തിയില്ല കോട്ടയത്തെ സ്വാതന്ത്ര്യദിനാഘോഷ പരിപാടി വിവാദത്തില് കോട്ടയം: കോട്ടയം ജില്ലയിലെ സര്ക്കാര് സ്വാതന്ത്ര്യദിനാഘോഷ പരിപാടി വിവാദത്തില്. ജില്ലയിലെ സ്വാതന്ത്ര്യ ദിനാഘോഷത്തിന് മന്ത്രി വി.എന് വാസവന് ഒഴികെ ജനപ്രതിനിധികള് ആരും പങ്കെടുത്തില്ല. കോട്ടയം എം.പി കേരള കോണ്ഗ്രസ് നേതാവ് തോമസ് ചാഴിക്കാടനോ, കോട്ടയം എംഎല്എ തിരുവഞ്ചൂര് രാധാകൃഷ്ണനോ മറ്റ് എംഎല്എമാരായ ഉമ്മന്ചാണ്ടി, മോന്സ് ജോസഫ്, മാണി.സി കാപ്പന്, സി.കെ ആശ എന്നിവരോ പരിപാടിയില് പങ്കെടുത്തില്ല. എല്ലാവരെയും സ്വാതന്ത്ര്യദിനാഘോഷത്തിനായി ക്ഷണിച്ചിരുന്നുവെന്നും എല്ലാവര്ക്കും പരിപാടിയുടെ കത്ത് നേരിട്ട് നല്കിയതാണെന്നും ജില്ലാ കളക്ടര് അറിയിച്ചു. ആരും വരില്ലെന്ന് അറിയിച്ചിരുന്നില്ലെന്നും കളക്ടര് വ്യക്തമാക്കി. പരിപാടിയില് പങ്കെടുക്കാന് ജനപ്രതിനിധികള് എത്താത്തതില് മന്ത്രി വി.എന് വാസവന് രൂക്ഷ വിമര്ശനം ഉന്നയിച്ചു. താന് എംഎല്എ ആയിരുന്നപ്പോള് എല്ലാ സ്വാതന്ത്ര്യദിന പരിപാടിയിലും പങ്കെടുത്തുവെന്നും വ്യക്തിക്ക് ഉണ്ടായിരിക്കേണ്ട ഒന്നാണ് ദേശാഭിമാനമെന്നും അദ്ദേഹം അഭിപ്രായപ്പെട്ടു. സ്വാതന്ത്ര്യ ദിനാഘോഷം സര്ക്കാര് പരിപാടി മാത്രമല്ലെന്നും നാടിന്റെ ആഘോഷമാണിതെന്നും അദ്ദേഹം കൂട്ടിച്ചേര്ത്തു.